Brian K. Vaughan New York Comic Conissa 2012.
**Brian K. Vaughan** (s. 1976) on yhdysvaltalainen televisio- ja sarjakuvakäsikirjoittaja. Hän on käsikirjoittanut lukuisia sarjakuvia sekä televisiosarjoja *Lost* ja *Under the Dome*.

Ura
---

Vaughan on kotoisin Clevelandin seudulta Ohiosta. Valmistuttuaan high schoolista vuonna 1994 hän hakeutui New Yorkin yliopistoon opiskelemaan elokuvaa. Opintojensa aikana hän osallistui Marvel Comics -kustantamon aloitteleville sarjakuvakäsikirjoittajille suunnattuun "Stan-hattan-projektiin", minkä seurauksena hän alkoi saada alan töitä. Hän käsikirjoitti tarinoita niin Marvelille, DC:lle kuin Dark Horsellekin.

Vaughan ryhtyi pian kirjoittamaan myös itse luomistaan hahmoista, joiden oikeudet säilyivät hänellä. Esimerkiksi *Y: The Last Man* (2002–2008) on post-apokalyptinen tarina miehestä, joka ainoana selviää kaikkien nisäkäslajien urosyksilöiden yhtäkkisestä kuolemasta, *Ex Machina* (2004–2010) kertoo entisestä supersankarista, joka nousee New Yorkin pormestariksi syyskuun 11. päivän terroritekojen jälkimainingeissa, ja *Pride of Baghdad* (2006) kertoo leijonalaumasta, joka pakenee irakilaisesta eläintarhasta Irakin sodan alettua.

*Y: The Last Manin* vakuuttamina Damon Lindelof ja Carlton Cuse pyysivät Vaughania liittymään *Lostin* käsikirjoittajiin, vaikka hänellä ei ollut aiempaa kokemusta televisiokäsikirjoittamisesta. Ensimmäinen hänen käsikirjoittamansa jakso (yhdessä Jeff Pinknerin kanssa) oli kolmannen tuotantokauden huhtikuussa 2007 esitetty 17. jakso "Pattitilanne". Hän oli mukana sarjan viidenteen kauteen saakka.

Vuonna 2011 Vaughan valittiin kehittämään televisiosarjaa Stephen Kingin romaanista *Kuvun alla*. *Under the Dome* alkoi CBS:llä kesäkuussa 2013. Käsikirjoittajana ja vastaavana tuottajana toiminut Vaughan päätti lähteä sarjasta ensimmäisen tuotantokauden jälkeen, mutta hän osallistui vielä toisen kauden juonenkaaren suunnitteluun.

Vuonna 2012 Vaughan aloitti uuden sarjakuvan nimeltä *Saga*. *Tähtien sodan* – ja Vaughanin oman vanhemmuuden – innoittamassa scifi-tarinassa kahta keskenään sodassa olevaa lajia edustava pariskunta yrittää paeta ainaista sotaa vastasyntyneen tyttärensä kanssa.

Lähteet
-------

1. ↑  Brian K. Vaughan *Comicbookdb.com*.  Arkistoitu 15.10.2016. Viitattu 8.9.2016. (englanniksi)
2. 1 2 3  Dawidziak, Mark: 'Lost' writer Brian K. Vaughan is a Cleveland native *Cleveland.com*.  19.1.2009. Viitattu 8.9.2016. (englanniksi)
3. 1 2  Andreeva, Nellie: Brian K. Vaughan To Adapt Stephen King's 'Under The Dome' As Series For Showtime *Deadline*.  7.11.2011. Viitattu 8.9.2016. (englanniksi)
4. ↑  Goldberg, Lesley: 'Lost' Scribe Tapped for Showtime's 'Under the Dome' *The Hollywood Reporter*.  7.11.2011. Viitattu 8.9.2016. (englanniksi)
5. ↑  Goldberg, Lesley: 'Under the Dome' EP Brian K. Vaughan Exits (Exclusive) *The Hollywood Reporter*.  10.6.2014. Viitattu 8.9.2016. (englanniksi)
6. ↑  Kit, Borys: 'Lost' Writer Brian K. Vaughan Debuts New Comic With Damon Lindelof and Friends *The Hollywood Reporter*.  14.3.2012. Viitattu 8.9.2016. (englanniksi)

Aiheesta muualla
----------------

* Brian K. Vaughan Internet Movie Databasessa. (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Yhdysvallat
* Tšekki
* Korea
* Alankomaat
* Puola

 |
|  |
| Tieteilijät | 
* CiNii

 |
|  |
| Muut | 
* Europeana
* SNAC
* IdRef

 |

 |